Foto: imotski.hr



SPLITSKA policija prijavila je 53-godišnjeg Antu Đuzela, HDZ-ovog gradonačelnika Imotskog, za kaznena djela prevare i krivotvorenja službene isprave.

Sumnjiče ga, naime, da je za dobivanje statusa vojnog invalida koristio krivotvorene liječničke nalaze te da je od 2000. godine do danas ostvario imovinsku korist od 97 tisuća kuna. Mjesečno oko 500 kuna.

Obradu je vodio Odjel gospodarskog kriminaliteta splitske Policijske uprave u suradnji sa Vojnom policijom i Državnim odvjetništvom.

Đuzel informaciju o prijavi vidio na Indexu

Čuli smo se kratko sa Đuzelom. Nema neki posebni komentar. O prijavi je doznao čitajući portal Index.hr, kazao nam je.

Tekst se nastavlja ispod oglasa

"Ako oni tako kažu... Nikakvo čudo. Tragovi ranjavanja i danas se vide na mojoj nozi, samo što to moj zapovjednik nije zaveo. Nemam ja tu što posebno dodati, neka kaže 115. brigada", kazao je Đuzel. Potvrdio nam je kako je razgovarao sa policijom na ovu temu.

Kako neslužbeno doznajemo, Đuzel je priložio 13 različitih dokumenata za priznavanje 20 posto invalidnosti kao posljedice ranjavanja na južnom bojištu. Jedan je nalaz iz 1993. godine navodno napisan na tiskanici iz 1998. godine.

Nepravomoćno osuđen za lažirane putne naloge

Protiv Đuzela se inače još uvijek vodi postupak za lažirane putne naloge. Nepravomoćno je osuđen na uvjetnu kaznu sa obavezom da vrati 15 tisuća kuna u gradsku blagajnu. Presuda je objavljena prije više od dvije godine i do danas još uvijek nije odlučeno o žalbama.

Đuzel je prošlog tjedna ponovno izabran za predsjednika imotskog HDZ-a.